google/wiki40b huggingface dataset:
Hydro Transport

Historie

Selskapet ble etablert som Norsk Transportaktieselskab den 21. juni 1907, et datterselskap av Norsk Kraftaktieselskab som var blitt etablert 13. april samme år. I Norsk Kraftaktieselskab hadde Norsk Hydro halve aksjekapitalen, mens en tysk investorgruppe ledet av Badische Anilin- und Soda-Fabrik hadde den andre halvparten. 17. juli ble selskapet tildelt konsesjon for jernbanedrift de neste 30 år, og med tilhørende ekspropriasjonsrettigheter. 2. oktober 1911 ble tyskerne løst ut på grunn av samarbeidsproblemer og selskapet var etter det heleid av Norsk Hydro.
Selskapet benyttet fra starten banemerket R.B., som stod for Rjukanbanene. Rjukanbanene omfattet Vestfjorddalsbanen, Tinnosbanen og fergestrekningen som forbant disse to. 1. juli 1920 ble Tinnosbanen og en del av det rullende materiellet overført til den delvis statseide Tinnoset-Porsgrunnbanen (T.P.B.), der Norges Statsbaner eide 55 % og Norsk Hydro 45 %. Blant materiellet som ble overført til T.P.B. var to damplokomotiver, tre elektriske lokomotiver, to passasjervogner og rundt 56 godsvogner. Etter dette endret selskapet banemerke til Rj.B., senest i 1921.
14. mars 1973 endret Norsk Transportaktieselskab navn til Hydro Transport AS. Selskapet har også blitt omtalt som Norsk Transport AS, selv om det aldri formelt har hatt det navnet, men det finnes derimot et nåtidig privateid jernbaneselskap med akkurat det navnet.
Norsk Hydros ammoniumnitratproduksjonen på Rjukan ble lagt ned 1. juli 1991, og 4. juli gikk den aller siste toglasten fra Rjukan, over Tinnsjøen til Tinnoset. Etter dette fantes det ikke aktivitet i selskapet, men det hadde fortsatt mange eiendommer og eiendeler. I perioden 1997 til 2001 ble verneverdige eiendommer og eiendeler overført til Stiftelsen Rjukanbanen. Selve selskapet eksisterte inaktivt helt fram til høsten 2009, da det ble innfusjonert i Norsk Hydro Produksjon og slettet i desember samme år.
Hatata

Hatata («undersøkelse») er et etisk-filosofisk verk fra 1667 skrevet av den etiopiske filosofen Zera Yacob. Yacobs elev Walda Heywat skrev en mer praktisk orientert utgave etter Yacobs død. 
Hatata ble skrevet på en tid da afrikansk filosofi snarere ble overlevert muntlig enn skriftlig. Skriftet har ofte blitt sammenlignet med Discours de la methode av René Descartes fra 1637. Verket er preget av en teistisk tankegang, det vil si en filosofisk retning der det finnes en personlig gud som selv ikke er en del av verden, men har skapt den og medvirker til framskritt.
Applet

En applet er innenfor informatikken betegnelsen på en liten applikasjonsprogramvare, som oftest et dataprogram som automatisk hentes og utføres i en nettleser, men som har programkoden adskilt fra nettleserens øvrige innhold (i motsetning til et skript som utgjør en del av teksten i nettsiden).
Decipiphantes decipiens

Utseende

Decipiphantes decipiens er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Decipiphantes decipiens er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Subaru Impreza WRX

Subaru Impreza WRX er en turboladet versjon av Subaru Impreza, en liten sedan med firehjulstrekk. WRX-modellen har blitt et populært valg for bilinteresserte takket være sine høye ytelser og gode kjøreegenskaper.
WRX ble først introdusert i Japan i 1992, og kort tid etter i Australia og Europa. Første generasjons WRX hadde en turboladet 2,0 l boksermotor som leverte 208 hestekrefter (155 kW). Fra årsmodell 1997 yter WRX 218 hestekrefter. Sammenliknet med Impreza har WRX-utgaven bredere lavprofildekk, større bremser og hardere understell.
Dagens WRX er basert på rallyutgaven, Subaru Impreza WRC, som blant andre Petter Solberg kjører i World Rally Championship. De senere berømte uttalelsene fra Prodrive-sjef David Richards da bilen skulle designes var at ingeniørene skulle lage en bil som så ut som om den kjørte i 150 km/t, selv når den sto parkert.
En liten serie biler med enda høyere ytelser og bedre kjøreegenskaper bygges av Subarus motorsportavdeling, Subaru Technica International, og bærer navnet Impreza WRX STi. STi-utgaven av Impreza yter 300 hestekrefter (224 kW) fra fabrikk og blir ofte brukt i motorsport. STI ble introdusert i 1994.

WRX STI

Subaru Impreza WRX STI har en turboladet B4-motor som sier at det er en boksermotor som det er 4 stempler i. Den har en turbo som utgjør ca.270-300 bhp. Disse bilene er bygd for N4 eller PWRC. Dette er en mer rimelig sport for de som vil kjøre rally.
The Music Goes Round and Round

«The Music Goes Round and Round» er en amerikansk sang. Melodien ble skrevet av Edward Farley og Mike Riley. Teksten ble skrevet av Red Hodgson. Den ble publisert i 1935.
Sangen ble spilt inn av Tommy Dorsey og ble en hit i 1936. «The Music Goes Round and Round» har senere blitt spilt inn på plate av mange andre artister og har blitt en del av standardrepertoaret innen populærmusikk og jazz.
Ella Fitzgerald hadde sangen med på sin LP-plate, Clap Hands, Here Comes Charlie (Verve), fra 1961.
Den var musikalsk mellomspill i Columbia Pictures-filmen The Music Goes 'Round.

Norske versjoner

Arild Feldborg har skrevet en norsk tekst. Victor Skaarup har skrevet en dansk tekst, som en annen norsk tekst bygger på. Feldborgs versjon bærer tittelen «Melodier går rundt omkring». Skaarups versjon heter «Musikken går rundt».
Pierre de Fermat

Oppvekst, skolegang og studier

Fermat ble født i Beaumont-de-Lomagne i Frankrike, hvor faren var en velstående kjøpmann. Han hadde en bror og to søstre. Det er lite som er kjent vedrørende Fermats skolegang, men det hersker stor enighet om at han må ha gått på skole ved et lokalt fransiskaner-kloster.
Han begynte senere å studere ved universitetet i Toulouse, før han flyttet til Bordeaux mot slutten av 1620-årene. Det var forøvrig i Bordeaux Fermat gjorde sine første seriøse matematiske arbeider. Senere flyttet han til Orléans, hvor han studerte jus. Da han var ferdig utdannet advokat, fikk han jobb i Toulouse, og her bodde han resten av livet.

Bidrag til matematikken

Selv om Fermat var en hobbymatematiker leverte han viktige bidrag til matematikken på flere områder. Med sine mange teoremer om tall regnes Fermat som en av grunnleggerne av den moderne tallteorien. Innenfor tallteorien er Fermats faktoriseringsmetode og Fermat-tallene eksempler på teorier som har hans navn. I tillegg har vi Fermats lille teorem, og det som har fått navnet Fermats siste teorem.
Én av Fermats inspirasjonskilder var den greske matematikeren Diofant. Fermat gjorde inngående studier av diofantiske ligninger, og her gjorde han også viktige framskritt. Mens Diofant var mest interessert i å finne én løsning på slike ligninger, forsøkte Fermat å finne metoder for å finne alle mulige løsninger. Han viste også at noen av disse ligningene ikke hadde noen løsning, og det var en oppdagelse som vakte stor oppsikt blant Fermats samtidige. 
Sammen med René Descartes var Fermat en av sin tids mest betydningsfulle matematikere. I motsetning til Descartes ønsket ikke Fermat å publisere noen av sine teorier i egne verk, og mange av teoriene hans finner vi i brev og skriblerier i margen på bøker han leste.

Bidrag til fysikken

Fermat var mer opptatt av de matematiske problemene i forskjellige fysiske sammenhenger enn av selve fysikken. Et eksempel var hans interesse for legemers fall i tyngdefeltet inspirert av  arbeidene til Galileo Galilei. Men da Descartes i 1637 la frem sin forklaring av Snells brytningslov, reagerte han kritisk og mente at argumentene som ble brukt, ikke var holdbare. Omtrent tyve år senere kom han tilbake til dette optiske problemet og foreslo en ny løsning som siden er blitt kalt Fermats prinsipp. Det sier at lys alltid beveger seg slik at det bruker kortest mulig tid til å nå frem.
Snart ble dette prinsippet for geometrisk optikk generalisert av Maupertuis til å gjelde også for mekaniske systemer som må bevege seg med minst mulig virkning. Matematikken rundt disse nye minimaliseringsproblemene ledet etterhvert til utviklingen av variasjonsregningen.
Klarspråksprisen

Klarspråksprisen er en belønning for godt og klart språk i den norske statsforvaltningen. Den går til et statsorgan som har arbeidet for klarspråk og gjennomført konkrete tiltak for å forbedre den skriftlige kommunikasjonen med innbyggerne. Det statsorganet som får prisen, har utarbeidet tekster med et klart og mottakerrettet språk. Det er særlig viktig at informasjon om rettigheter, plikter og muligheter er beskrevet på en lettfattelig måte. Språkinnsatsen skal gjelde både bokmål og nynorsk.
Prisvinneren får en glasskulptur designet av Maud Gjeruldsen Bugge, designsjef og kunstnerisk leder ved Hadeland Glassverk. Oppdraget hun fikk fra prosjektet «Klart språk i staten», var å utforme en pris der både utforming og materiale symboliserer klar og god kommunikasjon.
Charisma Records

Charisma Records var et britisk plateselskap grunnlagt i 1969 av den tidligere journalisten Tony Stratton-Smith, som da også var manager for bandene The Nice, Bonzo Dog Band og Van der Graaf Generator. Han kunne ikke finne noen plateselskaper som ville gi disse bandene platekontrakt, så han startet sitt eget plateselskap og ga ut Van der Graaf Generator-albumet The Least We Can Do Is Wave To Each Other på egen hånd. 
Charisma Records ble distribuert av Phonogram Records i Europa og av Buddah Records i USA fra 1971. Før 1971 hadde Charisma benyttet flere forskjellige distributører i USA, som for eksempel ABC Records, Dunhill Records, Impulse Records og Elektra Records. I tillegg sto Atlantic Records for flere USA-utgivelser for Charisma i årene fra 1973 til 1992.
I 1983 ble Charisma Records kjøpt opp av Virgin Records, men fortsatte å operere aktivt frem til 1992 da Virgin kjøpte opp EMI og la Charismas virksomhet inn under hovedselskapet Virgin. Enkelte ny-utgivelser som opprinnelig ble utgitt på Charisma, er i den senere tiden blitt utgitt på EMI. 
Charisma Records har nå gjenoppstått via EMIs Angel Music Group.
Philip Turner

Liv

Han ble født i Canada av britiske foreldre, og familien flyttet tilbake til England i 1926. Han tjenestegjorde i marinen 1943-46 og fortsatte deretter studiene ved Worcester College, Oxford. Han tok eksamen i 1949, giftet seg med Margaret Diana Samson i 1950 og ble ordinert til prest i 1951. Paret fikk to sønner. 
Han tjenestegjorde som prest i Leeds, Crawley og Northampton. Sent på 1950-tallet fikk han ansvaret for de religiøse radioprogrammene i Midlandsregionen. Han kombinerte dette med kapellanstillinger ved skoler som Eton College og Malvern College, Worcestershire. Forfatterskapet begynte med religiøse skrifter i 1950-årene.

Bøker

Den første av barnebøkene i serien om Darnley Mills utkom i 1964: Colonel Sheperton's Clock. Serien kom etterhvert til å omfatte 9 bøker, hvorav fem med hovedpersonene Arthur, Peter og David som foregår i samtidens England på 1960- og 1970-tallet, og fire fra byen i tidligere tider: to fra den industrielle revolusjonen på 1800-tallet, en fra første verdenskrig, og en fra Battle of Britain i 1940. Bøkene er både spenningsfortellinger og utviklingsromaner. 
Under psevdonymet Stephen Chance skrev han fire kriminalbøker om Reverend Septimus Treloar i perioden 1971-79, med titler som Septimus and the Danedyke Mystery. Han skrev også noen andre bøker.
Den første av Septimus-bøkene ble dramatisert for tv i 1979 med tittelen The Danedyke Mystery.
NM i hopp uten tilløp 1931

NM i hopp uten tilløp 1931 var en del av NM i friidrett 1931.
Mesterskapet ble arrangert i Ålesund 22. mars. Arrangør var IL Narve.
Stabslege

Stabslege er en militær offisergrad eller tjenestestilling for en lege i sanitetstjeneste. Som navnet antyder er det gjerne en lege som jobber i stabsfunksjoner, dvs. med lederoppgaver.
I Norge er det ikke i seg selv en militær grad, men en tjenestestilling for en lege. Vanligvis innplasseres stabsleger med majors (OF-3) eller oberstløytnant/kommandørkapteins (OF-4) grad.
Tittelen er også brukt i andre land. I det tyske forsvaret, Bundeswehr, er stabslege (Stabsarzt) en militær grad på kaptein/kapteinløytnants (OF-2) nivå. Historisk ble graden i Tyskland oppnådd etter tre forfremmelser fra inngangsstillingen som lege i militæret og rangerte over gradene underlege (overfenrik/offiserskadett), assistentlege (løytnant) og overlege (premierløytnant); i dag kan graden stabslege tidligst oppnås tre år etter inntreden i løpet som sanitetsoffiser. Siden den er en militær grad oversettes den gjerne som kaptein/kapteinløytnant eller tilsvarende i andre NATO-land. Stabslege (Stabsarzt) var også en militær grad i Østerrike-Ungarns hær på majors (OF-3) nivå. Tittelen stabslege (Staff Surgeon) ble tidligere også brukt i Storbritannias forsvar; i engelskspråklige land viser surgeon i militær sammenheng til enhver lege, ikke bare til utøvere av den moderne spesialiteten kirurgi, noe som skyldes den historiske utviklingen av begrepet.
Akto

Akto (kinesisk: 阿克陶县; pinyin: Ākètáo Xiàn; uigursk: ئاقتو ناھىيىسى / Akto Nahiyisi) er et fylke i det autonome prefektur Kizilsu i den autonome region Xinjiang i Folkerepublikken Kina. Her er Kinas vestligste punkt.
Befolkningen var på 163 789 innbyggere i 1999.

Samferdsel

Kashgar-Hotan-jernbanen løper gjennom Akto.
Røde Khmer-tribunalet

Historie

Kambodsja ved sine to statsministere Norododom Ranariddh og Hun Sen, ba i 1997 om FNs assistanse for å opprette en domstol for å behandle de forbrytelser som var begått mot det kambodsjanske folk fra 1975 til 1979. De anså at landets eget rettsvesen på det tidspunkt var for svakt til å behandle slike saker. I 2001 vedtok kong Norodom Sihanouk loven om opprettelse av domstolen.
Domstolen er uavhengig av såvel den kambodsjanske staten som av FN. Dommerne kommer både fra Kambodsja og fra andre land. Domstolen anvender internasjonale regler.

Prosessene

Tribunalet har fått til behandling tiltaler mot ni personer, forent i fire saker. Domstolen har kontor i Phnom Pen.
Sak nr. 1 gjaldt Khang Khek Ieu alias «Duch». Khang Khek Ieu ble opprinnelig dømt til 35 års fengsel. Etter ankebehandling ble han i 2012 dømt til livsvarig fengsel for forbrytelser mot menneskeheten og alvorlige brudd på Genevekonvensjonene.
Sak nr. 2 gjaldt Nuon Chea, Khieu Samphan, Ieng Sary og Ieng Thirith. Nuon Chea var tiltalt for folkemord, forbrytelser mot menneskeheten og grove brudd på Genevekonvensjonen. Han døde før det ble avsagt dom. I november 2018 ble Nuon Chea og Khieu Samphan funnet skyldige og dømt til livsvarig fengsel for folkemord, forbrytelser mot menneskeheten og grove brudd på Genèvekonvensjonene. Ieng Thirith var tiltalt for folkemord, forbrytelser mot menneskeheten og grove brudd på Genevekonvensjonen. Hun ble i 2011 vurdert som aldersdement og kunne av denne grunn ikke stilles for domstolen.
Meas Muth er tiltalt i tribunalets sak nr. 3. Han ble i 2015 tiltalt for folkemord, forbrytelser mot menneskeheten og grove brudd på Genevekonvensjonen.
Tribunalets sak nr.4 gjelder Yim Tith, (folkemord, forbrytelser mot menneskeheten, grove brudd på Genevekonvensjonen og brudd Kambodsjas straffelov) Im Chaem (forbrytelser mot menneskeheten, grove brudd på Genevekonvensjonen) og Ao An (folkemord, forbrytelser mot menneskeheten og brudd Kambodsjas straffelov).
Huarong (Yueyang)

Huarong (kinesisk: 华容县; pinyin: Huáróng Xiàn) er et fylke i provinsen Hunan i Folkerepublikken Kina. Det ligger i byprefekturet Yueyang.
Befolkningen var på 712 667 innbyggere i 1999.
Sêrxü

Sêrxü (kinesisk: 石渠县; pinyin: Shíqú Xiàn) er et fylke i provinsen Sichuan i Folkerepublikken Kina. Det er understilt det autonome prefektur Garzê for tibetanerne.
Befolkningen var på 62 408 innbyggere i 1999.
Nomader utgjør om lag 52 660, eller 77,6%, av fylkets registrerte innbyggere.
Fylket grenser i sørvest til Jinsha Jiang, som det øvre løpet av Kinas største elv, Chang Jiang, heter. På vestsiden av elven begynner den autonome region Tibet.

Kulturminner

Songge-manisteinveggen og Bage-manisteinsutramuren (Songge mani shijing cheng he Bage mani shijing qiang, 松格嘛呢石经城和巴格嘛呢石经墙) ble i 2006 tilføyd på Folkerepublikken Kinas liste over kulturminner.
Julius Hougen

Bakgrunn

Hougen tok juridisk embetseksamen i Oslo i 1930. Da Kringkastingsselskapet åpnet sitt sørlandskontor samme år, ble han en av de få medarbeiderne der. Noen år senere ble han leder for kontoret, samtidig som han var dommerfullmektig. I 1933 overtok NRK kontoret, og Hougen fortsatte sin tilknytning til radioen, kombinert med ymse stillinger i politiet.
Etter krigen jobbet han en tid ved NRK i Oslo. Blant annet rapporterte han fra kong Haakon VIIs hjemkomst til hovedstaden 7. juni 1945. Hougen vendte imidlertid snart tilbake til hjembyen, der han virka ved distriktskontoret fram til pensjonsalderen, først som programsekretær, senere som sjef. Han var kjent for sin levende reportasjestil og for sin evne til å komme innpå mennesker fra alle lag. Han gikk under navnet «stemmen fra Sørlandet».
Under andre verdenskrig var Hougen aktiv i motstandsbevegelsen gjennom Kampgruppe 3 under ledelse av Arne Laudal. Da gruppa ble sprengt mot slutten av 1942, havnet Hougen på Grini, først på dødscelle, senere i vanlig fangenskap fram til januar 1945.
Hougen var aktiv i det norske visemiljøet, blant annet som en av initiativtakerne til Visens venner. Han redigerte visebøker og skreiv og komponerte en del sanger. Han er også kjent som underholdningsartist, blant annet under aliaset pensjonist Tobias Tønnesen, sammen med Odd Børretzen.
Hougen er far til musikeren Frik Hougen.
Valget i Tyskland 1919

Valget i Tyskland 1919 var det 14. føderale valg i Tyskland etter den tyske riksgrunnleggelse. Samtidig var det valg til en forfatningsgivende nasjonalforsamling etter monarkiets undergang ved slutten av første verdenskrig.
Parlamentet møttes i Weimar og vedtok den andre tyske riksforfatningen.
Entelopes

Utseende

Forholdsvis små og kompakte trebukker, ensfarget gulrøde bortsett fra at dekkvingene kan være mer eller mindre mørke. Pornotum er omtrent rektangulært sett ovenfra, uten pigger på kantene. Dekkvingene er parallellsidige. Antennene er omtrent så lange som kroppen hos hannene, betydelig kortere hos hunnene.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Slekten er utbredt i Sørøst-Asia (Kina, Laos, Malaysia, Sumatra, Borneo og Java).
Astrid Roll Thommessen

Kilder

«Astrid Roll Thommessen». Norsk kunstnerleksikon. Besøkt 14. november 2018.
Hærens våpenskole

TRADOK

Hærens transformasjons- og doktrinekommando (TRADOK) ble opprettet som prosjekt 1. januar 2004, og hadde da rundt 80 ansatte. TRADOK hadde som formål å være Hærens «fremtidsøye» og skulle forske og utvikle den landmilitære kapasiteten i Norges forsvar. TRADOK hadde derfor et nært samarbeid med Hærens styrker og Hærens jegerkommando. Som hovedmål skulle TRADOK planlegge endringen fra mobiliseringshær til innsatshær, samt hjelpe Hæren og Forsvarets evne til å utvikle, tilpasse og implementere nye konsepter for doktrine, strukturutvikling og materiell. Disse oppgavene er videreført av HVS.
TRADOK besto av tre fagavdelinger samt en ressurs- og serviceseksjon: Avdeling for doktrine og operasjoner; Avdeling for strategisk personellplanlegging; og Avdeling for materiell. TRADOKs hovedbase lå i Østerdal Garnison (Terningmoen og Rena leir) men hadde også avdelinger på Linderud leir i Oslo. TRADOK hadde også ansvaret for kontaktoffiserer i inn- og utland.
Tidligere, på senhøsten 2003, startet noen offiserer planleggingen av TRADOK. Blant dem var Robert Mood, daværende kampinspektør, senere sjef for TRADOK og GIH. Hærens ulike fagmiljø ble i 2006 flyttet til TRADOK i forbindelse med omorganisering. I 2007 ble Hærens fagsjefer også overført til TRADOK, noe som fremtvang en omorganisering. Dagens organisasjon ble gjeldende fra 1. februar 2008, men endret navn til Hærens våpenskole 1. januar 2010. Tidligere har også Krigsskolen vært en del av TRADOK, men er nå direkte underlagt GIH.

Hærens våpenskole

«Gamle» HVS var før en del av Hærens kampsenter (HKS), sammen med HTTS og FVS, som igjen var en del av TRADOK. HKS ble lagt ned da avdelingen for Landmakt og operasjoner (LMO) ble etablert i 2008. HTTS og FVS besto, som egne utdanningsavdelinger underlagt TRADOK.
Microtragus

Utseende

Ganske små, brunlige trebukker. Antennene er vanligvis omtrent så lange som kroppen. Dekkvingene er ovale uten markerte "skuldre", med skarpe knøler. Beina er forholdsvis korte og kraftige.

Levevis

Disse billene har larver som lever i død ved av løvtrær, ofte like under barken.

Utbredelse

Bortsett fra én art på Ny-Guinea lever alle artene i Australia.
Akrylamid

Akrylamid, C₃H₅NO, IUPAC navn 2-propenamid, er en luktfri, flytende og et reaktivt kjemikalium som blir anvendt for framstilling av polyakrylamid, det vil si polymerer som plast. Akrylamid er et potent neurotoksin og av WHOs kreftorgan IARC er det klassifisert som kreftfremkallende stoff i gruppe 2A, og det kan skade arvestoffet.
Akrylamid er et kjemisk stoff som blir dannet i stivelsesholdige matvarer under steking og ved annen produksjon og tilberedning ved høy temperatur (over 120°C). Undersøkelser i flere land har vist at spesielt potetchips, pommes frites og enkelte typer kjeks og kaffe inneholder akrylamid. Det forskes og arbeides med å finne produksjonsmåter som kan redusere dannelsen av akrylamid i maten.
Akrylamid er hvit, luktfri, krystallisk og solid og stoffet er løselig i vann, etanol, eter og kloroform.
Blood Command

Biografi

Blood Command ble startet i 2008 av Yngve Andersen, Silje Tombre og Sigurd Haakaas. Bandet ga ut to EP-er i 2009, før de i 2010 ga ut sitt første album, Ghostclocks. De var nominert til Årets Urørt i 2010 og ble nominert til Spellemannprisen for beste rockeplate med Ghostclocks i 2011. I August 2011 var Blood Command support for det kanadiske hardcore-bandet Comeback Kid i Europa.
I 2012 ga bandet ut sitt andre album, Funeral Beach, som høstet flere gode anmeldelser. Spesielt i England var bandet populært, og høyt profilerte musikkmagasiner som Kerrang! og Metal Hammer ga albumet strålende anmeldelser. Rett før albumslipp turnerte Blood Command som support for Protest the Hero i store deler av Europa. Samme år gjorde Blood Command support for det britiske hardcore-bandet Gallows på en konsert på Rockefeller i Oslo, for punkrockerne i Against Me! på Rockefeller og for hardcorebandet Refused på Sentrum Scene.
Da Biffy Clyro turnerte i Europa vinteren 2012, inviterte de med seg Blood Command som supportband. Blood Command har også spilt på viktige festivaler i Norge og utlandet, blant annet: Roskilde festival, Nova Rock, The Great Escape, Øyafestivalen og Slottsfjellfestivalen.
I 2014 forlot vokalist Silje Tombre bandet og ble erstattet av Karina Ljone. I april 2017 ga bandet ut albumet Cult Drugs til svært gode kritikker. Våren 2019 ga de ut EP-en Return of The Arsonist. I februar 2019 var bandet support for det britiske metal-bandet Skindred.
Ringsted kraftvarmeverk

Ringsted kraftvarmeverk er et varmekraftverk utenfor Ringsted i Ringsted kommune midt på Sjælland i Danmark. Dette anlegget er et såkalt kraftvarmeverk som utnytter inntil 90 % av energien i det fossile brenselet, ved at spillvarmen utnyttes til levering av fjernvarme. Operatør er DONG Energy.
Anlegget ble installert i 1997. Brenselskilden er biomasse i form av 40 000 tonn strå årlig. Kraftvarmeverket produserer 11 MW elektrisitet og 13 MJ/sek fjernvarme, nok til å dekke behovet for fjernvarme til 4 300 boliger i Ringsted, og elektrisitetsbehovet til 14 000 husholdninger.